[EMILIE]

Hun løp og løp. Opp bakker og rundt svinger, med havet på den ene siden. Blått hav og blå himmel. Etter tjue minutter stoppet hun opp ved et falleferdig hus, som lå på en høyde ut mot havet. Hun tøyde ut mens hun kikket gjennom gjerdet. Emilie løsnet drikkeflasken fra rum- petasken, og tok en slurk. Så krysset hun veien, og jog- get nedover en sti som førte frem til en liten strand mellom klippene. Kanskje hun skulle ta et bad? Hun hadde jo bikini under. Hun kikket utover havet, bøl- gene og glitteret av sollys i overflaten. Så fikk hun øye på den.

En båt.

En liten, skrøpelig trebåt, fylt til randen med mennes- ker. Afrikanere. Akkurat som på bildet i avisen.

De var ikke mer enn femti meter fra land, likevel lå de fleste av dem urørlige mens båten langsomt drev innover. Et hode stakk opp over ripa. En gutt på omtrent hennes alder hadde fått øye på henne og vinket inn mot land.

– Herregud, glapp det ut av henne der hun sto, alene på stranden. *Herregud.* Så hevet hun armen og vinket tilbake.

[SAMUEL]

*Det var tidlig på morgenen. Solen skinte skrått over stranden. Geitene var allerede oppe og spankulerte rundt på spinkle bein. En liten gruppe mennesker var også våkne og hadde samlet seg ved en av båtene. Spedbarn, kvinner og unge menn. En av dem var Samuel. Båten ble skjøvet ut i vannet, og flyktningene vasset om bord. Tjueen stykker, tett i tett. Uten tak, livvester, GPS eller sjøkart. Bare en samlet, felles vilje, og en desperasjon de håpet var stor nok til å føre dem frem til Gran Canaria. De brettet opp buk- sebeina og kløv opp i båten. Tok imot vannkanner og hermetikkbokser og plasserte provianten i bunnen av båten, ved siden av kannene med bensin. Da alle var på plass, ble båten skubbet løs fra sandbunnen. Lyden fra påhengsmotoren skar gjennom luften, og lukten av ben- sin sev utover vannet. Så kjørte de over de skummende bølgetoppene inne ved stranden, og videre ut mot ha- vet. Stemningen var forventningsfull. Nesten munter.*

*– Barcelona eller Barsakh! ropte Abdoulaye, en av de yngste guttene fra Senegal, og hevet armen i været. Flere av de andre ble med. – Barcelona eller Barsakh! ropte de i kor. Ousmane, den lille ettåringen fra Mali, strakte armen i været, han også.*

*– Bassat! ropte han.*

*Moren hysjet på ham og plasserte ham på fanget. Noen av guttene lo, og Samuel la merke til at en av de mest stille passasjerene ristet på hodet av dem.*

*En gruppe fugler fulgte dem hele den første dagen. Stemningen i båten var spent. Folk fortalte hverandre histo- riene om hvor de kom fra. Hvorfor de reiste fra hjemstedet, og om alle problemene underveis.*

*Den tredje dagen satt de alle sammen stort sett stille i båten, uten å snakke. Det hadde begynt å verke i musklene av den ukomfortable sittestillingen, og flere byttet på å ligge over fangene til hverandre. Bare Esowa satt frem- deles alene og stirret ut mot havet. Havet bølget lang- somt. Den eneste lyden var den ustanselige summingen fra motoren.*

*Dag åtte var det noen som kranglet. Esowa mente at Da- vid drakk for mye av vannflaskene. Etter hvert roet de seg, men uten egentlig å være enig. De ble bare sittende stille og se ut på havet i hver sin retning.*

\*

*Den niende dagen gikk de tom for bensin. Det var et- termiddag, solen stekte, og de hadde stanset båten for å fylle på drivstoff fra en av plastkannene, slik de hadde gjort hver dag. Denne gangen var det Abou, en 21 år gammel gutt fra Senegal, sin tur. Abou skrudde av lok- ket på plastdunken, og skulle til å fylle opp tanken da han fikk øye på fargen på væsken. Den var helt feil. Han stoppet opp, la nesen inntil åpningen og luktet.*

*– Det her er jo vann? sa han med et vantro uttrykk i ansiktet. Det ble stille noen sekunder. Souleymane klatret over de nærmeste føttene og satte seg bak ved motoren for å lukte. Abou hadde rett. De tok frem en kanne til, men det var det samme der; vann, med bare en svak eim av bensin og plast. Souleymane dro hånden hardt over ansiktet, fra pannen og ned over øynene og munnene. Så bøyde han seg ned og åpnet den siste ben- sinkannen. De andre fulgte spent med mens han lente seg frem, luktet på innholdet og ristet på hodet. Esowa slo hånden på motoren og skrek banneord utover ha- vet. Ousmane begynte å hylgråte av redsel, og Esowa roet seg ned igjen. Flere av de unge mennene begynte å diskutere hva som hadde skjedd. Hadde de blitt lurt? Hadde han gitt dem for lite bensin med vilje, for å spare penger, eller var det en feil? Kanskje han hadde beregnet for lite? Tatt feil av kannene?*

*Diskusjonene summet på forskjellige språk. Til slutt nærmet de seg det uunngåelige. Bestemmelsen om hva de skulle gjøre videre. Hva slags håp de hadde om noen- sinne å komme frem? Hvor mye bensin hadde de igjen? Souleymane kikket oppi bensintanken.*

*– Omtrent halv tank, sa han.*

*Det ville holde noen timer til hvis de kjørte jevnt og sakte. Samuel telte hakkene på kanten av båten. De var ni dager på vei. Da var de kanskje bare en dag eller to unna. Men nå, uten motor?*

*Souleymane skrudde på bensinlokket og sa at de bare måtte kjøre så langt de kunne. Så fikk de ta det derfra. Han startet motoren. Båten skjøt fart fremover, og slo opp bobler av skum i en hvit stripe bak båten, som stri- pene på himmelen etter et fly.*

*Ingen snakket sammen. Ingen fortalte vitser, nynnet eller pratet om livet hjemme. Alle satt bare stille og ven- tet på den lyden de visste ville komme, før eller siden. Lyden av en motor som stanser.*